Predkladacia správa 

Ministerstvo zahraničných vecí Slovenskej republiky predkladá na rokovanie vlády Slovenskej republiky návrh zákona skupiny poslancov Národnej rady Slovenskej republiky (Pavla Hrušovského, Vladimíra Mečiara, Zuzany Martinákovej, Roberta Fica, Bélu Bugára, Pavla Ruska, Jozefa Ševca) na prijatie uznesenia o vyhlásení referenda o vstupe Slovenskej republiky do Európskej únie. K predloženému materiálu uvádza:

Všeobecne

Skupina poslancov Národnej rady predkladá návrh uznesenia Národnej rady SR  o vyhlásení referenda o vstupe Slovenskej republiky do Európskej únie. Návrh predmetného uznesenia Národnej rady SR vychádza z dvoch základných predpokladov:

1. Vstup Slovenskej republiky do Európskej únie  jej bytostným národnoštátnym záujmom.

2. Predmetný návrh uznesenia podporujú všetky politické strany a hnutia zastúpené v Národnej rade SR. Uvedená zhoda je veľmi dobrým signálom jednak vo vzťahu k občanom Slovenskej republiky pred samotným hlasovaním v referende ako aj k zahraničiu, osobitne členským krajinám Európskej únie. 

Stanovisko

Ministerstvo zahraničných vecí súhlasí so schválením predloženého návrhu skupiny poslancov Národnej rady SR. 

Proces rokovaní o vstupe Slovenskej republiky do Európskej únie, ktorý sa začal začiatkom roku 2000 sa ukončil 12 a 13. decembra 2002 na zasadnutí Európskej rady v Kodani. Podpisom Zmluvy o pristúpení 16. apríla 2003, bude vytvorený priestor pre zavŕšenie rozšírenia prostredníctvom ratifikačného procesu. Slovensko podobne ako ostatné kandidátske krajiny už dávnejšie deklarovalo úmysel uskutočniť v čase po ukončení rokovaní o vstupe do Európskej únie referendum, v ktorom by mali občania možnosť vyjadriť sa priamo  k otázke vstupu Slovenskej republiky do  Európskej únie. Referendum ako právny nástroj priamej demokracie má pri tak dôležitej otázke, akou vstup Slovenskej republiky do Európskej únie bezpochyby je, svoje nenahraditeľné miesto.  

Referendum o vstupe do Európskej únie bude v roku 2003 prebiehať aj v ďalších  8 krajinách (Česká republika, Estónsko, Litva, Lotyšsko, Poľsko, Maďarsko, Malta a Slovinsko), ktoré ašpirujú na členstvo v Európskej únii od roku 1. mája  2004.

Navrhnutá referendová otázka je jasná, presná, zrozumiteľná a nevyvoláva žiadne ústavnoprávne pochybnosti. 

Záver

Vstup Slovenskej republiky do EÚ je programovou prioritou vlády SR ako aj všetkých relevantných politických strán na Slovensku. Ministerstvo zahraničný vecí SR odporúča vysloviť súhlas s priloženým návrhom skupiny poslancov Národnej rady SR na prijatie uznesenia Národnej rady SR o vstupe Slovenskej republiky do Európskej únie.